MÉLTATÁS

Zsuberáts Réka

Iskolánk tanulója a versenyzés koronázatlan királynője. Példás szorgalmát és önfegyelmét már nyolcadik éve méretteti meg az iskolai és városi szavalóversenyeken, ért már el helyezést rajzversenyen is. Helyesírási versenyeken is rendszeresen megméretteti magát, de itt nem annyira a vetélytársak, hanem azok a fránya vesszők bizonyulnak mindig veszélyes ellenfélnek.

Érdeklődési köre hetedikben tovább szélesedett a kémiával. A 2022/2023-as tanév kezdete óta rendszeresen jár Barna-Konc Csilla néni boszorkánykonyhájába, hogy tovább szélesítse tudását, sőt még az iskolai és a megyei kémiaversenyeken is előkelő helyezéseket ért el hetedikben.

Színes egyéniségének bemutatása még nem ért véget. Bármennyire is furcsálljuk, de több sportban is kipróbálta magát, de ezek nem ragadták meg fantáziáját. Ennek babérjait a fociban és kézilabdában jeleskedő osztálytársainak engedte át. A zene annál inkább az élete részévé vált. Lassan 7 éve koptatja a kottákat és a zeneiskola padját is.

Ha eddig még nem ismert volna ő vagy társai magára, hogy ki lehet ez a szemüveges, szeplői mögött mosolygó hölgy, akkor megadom a végső nyomot mindenki számára. Rohanó, individualizált világunkban két rég elfeledett hagyománynak is hódol: a papír alapú könyvolvasásnak és az önkéntes munkának. Az előbbit óra közben is szokta művelni a pad alatt. Ennyi renitens viselkedést meg szokott engedni magának. A közösségi munkát sem megszokott helyen végzi. Legalább is az ember ritkán hall arról, hogy valaki a városi könyvtár önkéntese nyaranta.

Bízunk benne, hogy most már mindenki és ő maga is megára ismert. Gratulálunk az idei Közművelődési díj egyik kitüntetettjének: Zsuberáts Réka Viktória 8.c osztályos tanulónak.